JY LEES NOU Dieetkundige Mariza blog: Jou lyf en suur
Ou suurknol. Moontlik roep hierdie woorde by jou ook herinneringe op van 'n vreeslike suur onnie op skool met 'n permanente frons op die gesig of 'n buurman of buurvrou wat gedurig oor alles kla … Die kans is goed dat hulle eintlik iets so eenvoudigs soos 'n mineraal-wanbalans het.
By die dokter is 'te veel suur soms gelyk aan die ongemaklike diagnose van jig of dan 'n maagseer of sooibrand. Dit is seer, maar nie lewensbedreigend nie.
Te veel suur kan egter gróót moeilikheid spel. By baie, baie siek mense kan te veel suur (of die wanbalans tussen suur en alkalie) lewensgevaarlik wees.
Vir my en jou?
Die dag tot dag simptome van te veel/te min suur is baie minder uitgesproke. Mense 'voel' dikwels vir jare 'suur' – kry nooit antwoorde want die aard van die simptome pas nie 'n stel mediese erkenbare simptome nie. Die hele kwessie word dus afgemaak as 'minder ernstig'.
Verkeerd. Jou lyf se suurvlak, of dan liewer suur- en alkaliese balans vertel 'n eie verhaal. Sommige mense weet sommer intuïtief dinge is nie lekker nie. Sommige mense loop maar so rond – dink dis normaal.
As mens egter nie luister vir jou liggaam se fluister nie, begin hy skree: gewrigte wat stram is, of 'n bietjie van 'n brand in die badkamer gewoontes, of 'n merkie waar die horlosie se gespe of 'n onegte metaal teen jou vel was. Of jou maag voel allewig suur – veral nadat jy sekere dinge geëet het. Tande wat swak en vol vulsels is, en ag nee, daar's altyd nog 'n gaatjie...
Een van die pioniers wat die kwessie van die balans tussen te veel te min suur in die liggaam in detail bestudeer het, was 'n Amerikaanse biochemikus. Vir sy detail werk is hy verskeie kere deur die mediese kaders van sy tyd in die tronk laat stop. Dis so ongeveer 40 jaar gelede.
Vandag is dit steeds 'n onderwerp wat maar stief behandel word, totdat mense beleef hoe dinge in hulle liggame verander as hulle 'meer in balans' is.
Dis nie so maklike vraag om te antwoord nie. Subtiele simptome soos trae metabolisme, spysverteringsongemak, winderigheid, tamheid, irriteerbaarheid, onvermoë om te ontspan en moontlik selfs lekker te slaap, gewigmoeilikheid, jeuk en kwessies in jou onderstel kan alles stukkies wees van die liggaam se legkaart wat die 'suur' prentjie skets.
Dit help nie mens toets sommer met 'n goedkoop apteek papiertjie jou speeksel nie...Help ook nie jy toets jou bloed se suurvlak nie, teen die tyd wat dit té suur is, is jy al op pad ICU toe.
Nou hoekom vertel ek jou dit? Vir jou wat miskien net so bietjie 'af' voel nou en dan? Wat help dit ek stel die probleem – maar gee geen oplossing nie?
Ek kan nie. Dan gaan dit 'n boek en nie 'n blog wees nie.
Elke ou is anders en daar is 'n verskil tussen dieetterapie en dieet. Dieetterapie kyk na die individu. Sy metabolisme. Sy voedingstatus. Sy geskiedenis. Sy simptome. Dieselfde kan ongelukkig nie gesê word van 'n 'dieet' wat uit die laai gehaal word, die jongste lae koolhidraat-craze, n Lae vet, lae-GI, lae-suiker-dieet wat álmal kan maarmaak nie.
Álmal kan 'n paar goedjies doen, 'n paar goedjies eet, 'n paar goedjies drink om die suur aan te spreek, maar net hulle lywe in die algemeen nie so erg te martel nie. Miskien ietsie om aan te pak in die komende 'vakansie-tyd' wanneer jy miskien 5 minute meer het want die verkeer is nie so dik nie ....
As jy 'n baie druk roetine het, altyd gejaagd is en veel meer op jou bord het as wat jy eintlik kan hanteer, is jou kans goed dat jou lyf verseker geneig kan wees om suur te wees.
Hierdie Betereet-rate gaan jou nie noodwendig reghelp nie – maar sal al bietjie help.
Oppas vir 'n dieetpatroon wat alle koolhidrate uitskakel.
Maak 'n punt daarvan om jou dag te begin hierdie roetine: Sap van ½ suurlemoen (vars uitgedruk). In bietjie water of rooibostee.
Sorg dat jy elke dag van jou lewe ten minste 30 – 40 g rou neute eet, verkieslik amandels, pekaneute of selfs macadamia – of 'n mengsel van neute. Stadig met die grondbone, kasjoeneute en geroosterde neute.